
BEGYNNELSE

→ Skrik i mørket.

Mor presser, og etter en lang kamp glir jeg ut av kroppen hennes og ned på en seng av blodig gress. Jeg skriker av sjokket den kalde lufta gir meg idet jeg trekker den inn for første gang. Mor ler utmattet, løfter meg opp, holder meg hardt og ammer meg. Jeg drikker sultent, fester leppene til brystet hennes, de ørsmå hendene og føttene mine skjelver ukontrollert. Regnet pøser ned over oss, vasker bort blodet fra den rynkete, varme huden min. Så snart jeg er ren, gir mor meg ly som best hun kan. Hun er sliten, men kan ikke hvile. Må gå videre. Hun kysser meg på panna, sukker og kjemper seg opp på bena. Vakler gjennom regnet, snubler og faller stadig vekk, men hun beskytter meg hele tiden.

→ Banba trodde aldri på at jeg kunne huske fødselen min. Hun sa at det var umulig selv for mektige prestinner eller druider. Hun trodde jeg innbilte meg det.

Men det gjorde jeg ikke. Jeg husker det utmerket godt, akkurat som alt annet i livet mitt. Den harde fødselen i villmarka, moren min som var alene og utmattet. Jeg som klamret meg til henne mens hun fortsatte i ukjent terreng gjennom regnet, sang for meg og prøvde å holde meg varm.

Tankene mine var bare kaos. Jeg oppfattet verden i merkelige biter og glimt. Men selv i den forvirrede tilstanden som nyfødt merket jeg hvor desperat moren min var. Frykten hennes var smittsom, og selv om jeg var for liten til å vite hva frykt var, merket jeg den i hjertet mitt og begynte å skjelve.

Etter endeløse, smertefulle timer falt hun sammen foran porten til et sirkelrundt fort av tre – ringfortet der jeg bor nå. Hun hadde ikke krefter til å rope på hjelp. Så hun ble liggende der i vannet og gjørma og holde hodet mitt oppe. Hun smilte til meg mens jeg gjorde grimaser og rapte. Hun kysset meg en siste gang og la meg til brystet. Jeg drakk grådig til det var tomt for melk. Jeg var fremdeles sulten og jamret etter mer. I det fuktige, mørke morgengryet hørte Goll meg og gikk for å undersøke. Den gamle krigeren fant meg, der jeg kjempet svakt og gråt i armene til den kalde, stive, livløse moren min.

«Hvis du husker alt det, må du huske hva hun kalte deg også,» pleide Banba å erte meg. «Hun må da ha gitt navn til den lille jenta si.»

Men om hun ga meg noe navn, så sa hun det ikke høyt. Jeg vet ikke hva hun het heller, eller hvorfor hun døde alene i slik elendighet, langt hjemmefra. Jeg husker alt fra mitt eget liv, men jeg vet ingenting om hennes, om hvor jeg kommer fra eller hvem jeg egentlig er. Det er mysterier jeg neppe vil få svar på noen gang.

→ Jeg tenker ofte på de første minnene, søker glede i fortiden, prøver å glemme grusomhetene i nåtiden. Jeg går helt tilbake til den første dagen min her, Goll som bar meg inn i ringfortet og spøkte om den store rotta han hadde funnet, diskusjonen om jeg skulle settes ut for å dø sammen med moren min eller aksepteres som  medlem av klanen. Banba testet meg og fortalte dem at jeg var et barn av magi, at hun ville oppdra meg til å bli prestinne. Noen av mennene var mistenksomme overfor meg og gikk imot det, men Banba sa at en forbannelse ville ramme ringfortet hvis de avviste meg. Til slutt fikk hun viljen sin, akkurat som hun pleide.

Jeg vokste opp i den lille hytta til Banba. Alle andre i ringfortet deler rom, men en prestinne får alltid sitt eget sted. Jeg lå på den varme gressbakken. Drakk geitemelk som Banba silte gjennom et tøystykke. Stirret på en verden som iblant var lys, iblant mørk. Hørte lyder når de voksne beveget leppene, men var usikker på hva lydene skulle bety. Jeg forsto ikke hva de sa.

Jeg krabbet, og så gikk jeg. Vokste i kropp og sinn. Lærte mer for hver dag, satte sammen ord for å snakke, hylte lykkelig når jeg fikk det til. Forsto at jeg hadde et navn – Bec. Det betyr Småen. Det var det Goll kalte meg da han fant meg. Jeg var stolt av navnet. Det var det eneste jeg eide, noe ingen kunne ta fra meg.

Under oppveksten underviste Banba meg og lærte meg hvordan magien fungerte. Jeg lærte raskt, siden jeg husket hver eneste trylleformel Banba fortalte meg ordrett. Naturligvis handler magi om mye mer enn trylleformler. En prestinne må suge til seg kraften i naturen, finne styrke i jorda, vinden, dyra og trærne. Det var jeg ikke like flink til. Jeg tvilte på om jeg noensinne ville bli en mektig prestinne, men Banba sa at jeg ville bli flinkere etter hvert hvis jeg bare anstrengte meg.

Jeg oppdaget tidlig at jeg ikke passet inn. De andre barna var mistroiske overfor lærlingen til prestinnen. Mødrene advarte dem mot å plage meg, i tilfelle jeg skulle forvandle øynene deres til rennende vannpytter eller tennene deres til små firkanter av leire. Jeg var lei meg fordi jeg ikke kunne være en av dem. Jeg spurte Banba hvor jeg kom fra, om det fantes noe sted jeg kunne dra der jeg ville være mer velkommen.

«Prestinner er ikke velkomne noe sted,» svarte hun liketil. «Folk er glad for å ha oss i nærheten så de kan tilkalle oss når avlingen slår feil eller en kvinne har problemer med å bli gravid. Men de stoler aldri helt på oss. De viser oss bare tillit når de er helt nødt. Det er best du venner deg til det, Småen. Slik er livet vårt.»

Livet var ikke så ille. En prestinne fikk alltid nok mat, fordi folk  var ivrige etter å innynde seg hos henne og slik unngå en fæl forbannelse. Og jeg nøt respekt og fikk gaver når trylleformlene mine virket. Folk lurte på hvor mektig jeg ville bli og hva jeg kunne gjøre for å forsvare ringfortet. Banba lo ofte av det – folk var bestandig altfor mistenksomme eller altfor kravstore, sa hun.

Enkelte behandlet meg normalt, for eksempel Goll den Enøyde. En gang var han fortets høvding; nå er han bare en gammel kriger. Han brydde seg ikke om at jeg var en fremmed med ukjent bakgrunn som gikk i lære for å bli prestinne. For ham var jeg ikke annet enn en liten jente. Han skjemte meg til og med bort iblant – han følte seg som faren min siden det var han som hadde funnet meg og gitt meg navn. Han lekte ofte med meg, løftet meg opp på de brede skuldrene sine, gikk rundt i fortet med meg og gryntet som en gris, mens de andre lo eller snerret. Alle barna elsket Goll. Han var en blodtørstig kriger som hadde drept mange menn i kamp, men innerst inne følte han seg i all hemmelighet som et barn ennå.

Det var den beste tiden. Jeg drømte om magien jeg skulle beherske når jeg ble stor. Høstet avlingene. Gjette kyr og sauer. Jeg skulle egentlig ikke gjøre vanlig arbeid, men hvis et av barna ikke gadd å jobbe og jeg tilbød meg å hjelpe, fikk jeg som regel lov. Jeg fikk til og med noen venner etter hvert. De ville ikke innrømme det overfor moren eller faren sin, men når ingen fulgte med, snakket de med meg og lot meg få leke med dem.

Leke … jobbe … lære hvordan magien fungerer. En fin tid. En enkel tid. Livet gikk sin gang slik det hadde gjort siden tidenes morgen, slik det var meningen.

Så kom demonene.


FALNE

→ Skrikene til en gutt gjennomborer nattestillheten, og landsbyen eksploderer til liv. Krigere løper allerede mot ham da jeg bråsnur meg på min post ved porten. Fakler blir kastet ut i mørket. Jeg ser Ninian, ett år yngre enn meg, ny som vaktpost … en tohodet demon, satt sammen av kjøtt og ben fra de døde … blod.

Goll er først framme. Som kriger av den gamle skolen slåss han naken, kun med et lite skinnskjold, et kort sverd og en øks. Han hogger øksa mot demonen og planter den dypt i det ene hodet. Demonen hyler, men slipper ikke Ninian. Den langer ut etter Goll med en hudløs arm og slår ham bakover, og så setter det uskadde hodet tennene i strupen på Ninian. Skrikene stanser med en ekkel, halvkvalt lyd.

Conn og tre andre krigere stryker forbi Goll og angriper demonen. Den svinger Ninian som en klubbe mot dem og feier to av dem over ende. Conn og en til holder seg på bena. Conn stikker ut et av øynene til monsteret med spydet sitt. Demonen hyler som en banshee. Den andre krigeren – Ena – går nærmere, griper tak i udyrets hode og vrir om nakken på det.

Hvis du brekker nakken på et menneske, vil vedkommende nesten garantert dø. Men demoner er laget av et sterkere stoff. En brukket nakke er bare irriterende for de fleste av dem.

Med den ene hånden tar demonen hodet som Goll knuste med øksa. River det av og hamrer løs på Ena med det. Hun slipper ikke taket. Vrir om nakken igjen, motsatt vei. Hodet løsner og hun kaster det fra seg. Så trekker hun en kniv fra en slire på ryggen og kjører den inn i det råtne skallebenet. Lager et hull, drar delene fra hverandre med hendene og graver ut en neve hjernemasse. Tar en fakkel og setter fyr på den grå guffa.

Demonen uler og krafser blindt etter den brennende hjernemassen. Conn river det andre hodet ut av hånden hans. Kaster det på bakken og moser det med øksa. Demonen skjelver og faller sammen.

«Flere!» roper noen borte ved porten. Det er sent – senere enn demonene vanligvis angriper. De fleste krigerne som pleier å holde vakt, har trukket seg tilbake for kvelden og er erstattet av barn som meg selv. Vi har vanligvis spisse ører og skarpt blikk. Men like før soloppgang er de fleste av oss trøtte og slappe. Vi ble tatt på senga. Demonene har sneket seg innpå oss. De har overtaket.

Folk strømmer ut fra hyttene. Hender griper tak i spyd, sverd, økser, kniver. Menn og kvinner løper til festningsvollen. De fleste er nakne, selv de som pleier å slåss i klær – ingen tid til å kle på seg.

Demonene hamrer på porten og klatrer opp jordvollen på utsiden, skraper mot gjerdet av spisse tømmerstokker, klatrer over. Demonen med to hoder kan ha vært en avledningsmanøver. Eller så hadde den bare fryktelig dårlig retningssans, slik mange likdemoner har.

Krigerne setter opp stiger eller sleper seg opp på vollen for å stanse demonene. Det er vanskelig å si hvor mange det er. Det må være fem eller seks. Og minst to av dem er ekte demoner – Fomoriier.

Conn når fram til porten og roper ut ordrer. Han brøler til dem som er på vakt og har forlatt postene sine. «Bli der dere er! Rop når det er klart!»

De skjelvende barna går tilbake til stillingene sine og myser mot mørket mens de veiver med fakler. En etter en roper de: «Klart!» «Klart!» «Klart!» En begynner å rope: «Kla…,» men så roper han: «Nei! Tre stykker her borte!»

«Bli med meg!» brøler Goll til Ena og de andre som bekjempet den første demonen. De holdt seg på avstand fra kampene ved porten i tilfelle det skulle komme et nytt angrep av denne typen. Goll fører an mot de tre demonene. Jeg ser raseriet i ansiktet hans – han er ikke rasende på demonene, men på seg selv. Han gjorde en tabbe med den første og lot den slå ham over ende. Det skal ikke gjenta seg.

Mens krigerne tar opp kampen med demonene, går jeg til midten av ringfortet og venter. Jeg pleier ikke å delta i kampene. Jeg er for verdifull til å utsettes for fare. Hvis demonene bryter gjennom barrikadene eller en ekstra mektig Fomorii kommer mot oss – det er da jeg går til aksjon.

Ærlig talt tror jeg ikke jeg har noe å stille opp med overfor en mektig Fomorii. Alle i ringfortet vet det. Men vi later som om jeg er en stor prestinne som behersker alle typer magi. Løgnen gir oss trøst og et lite håp.

Småbarna i ringfortet flokker seg rundt meg og ser på foreldrene som slåss til døden mot de fæle hordene fra Det hinsidige. De eldre brødrene og søstrene deres står ved foten av vollen og rekker våpen til de voksne, klare til å kaste seg fram og tette gapet dersom de faller. Men disse barna ville ikke være til særlig nytte.

Jeg hater å stå sammen med dem. Helst ville jeg vært på vollen. Men plikten har sin pris. Hver og en av oss gjør det vi kan best. Hva jeg vil, spiller ingen rolle. Ringfortet og mitt folks ve og vel må gå foran. Bestandig.

En Fomorii kommer seg over gjerdet. Halvt menneske, halvt villsvin. Med lang kjeve. En blanding av mennesketenner og støttenner. Demonisk gule øyne. Klør i stedet for hender. Den brøler mot krigerne som nærmer seg, og spytter blod på dem. Blodet treffer en kvinne i ansiktet. Hun skriker, faller bakover og triller ned fra vollen. Huden hennes bobler – demonblodet er som ild.

Jeg løper bort til kvinnen. Det er Scota. Vi deler hytte iblant (jeg blir sendt fra hytte til hytte nå som Banba er borte). Den vanligvis så bleke huden hennes har fått en stygg rødfarge. Vablene i huden sprekker. Væsken freser. Scota skriker.

Jeg presser håndflatene mot panna hennes og ignorerer varmen fra huden og de etsende dråpene med væske som treffer huden min. Jeg mumler ordene i en lindrende trylleformel. Scota sukker, slapper av og lukker øynene. Jeg river løs en liten pose fra beltet og heller noen grovmalte grønne frø i venstre hånd. Så slipper jeg posen, spytter på frøene og bruker en finger til å røre dem sammen til en salve. Jeg smører den på Scotas ødelagte hud, og den slutter å sprekke opp. Hun vil få grusomme arr, men hun vil overleve. Det er andre salver og kremer jeg kan bruke for å få sårene til å leges og hindre betennelser. Men ikke nå. Demonene må drepes først.

Jeg titter opp. Krigerne har stukket villsvindemonen flere steder med sverdene og knivene sine, men den kjemper og spytter fremdeles. Jeg skulle ønske jeg visste hvor disse monstrene får sin overnaturlige styrke fra.

Skrik bak meg – barna! En edderkoppformet Fomorii har krabbet ut fra hytta over det utgravde tilfluktsrommet. Udyret må ha funnet inngangen på utsiden av ringfortet og tatt seg fram gjennom tunnelen, og så brutt opp plankene som dekker åpningen.

Conn hører skrikene. Han ser seg om etter krigere som kan komme dem til unnsetning. Før han rekker å rope ordrene, stiller to brødre seg i veien for demonen. Ronan og Lorcan, ringfortets rødhårede tvillinger, knapt seksten år gamle. Deres yngre bror Erc ble drept for flere måneder siden. Tvillingene har alltid vært sterke i kamp, selv da de var små, men etter at Erc falt, har de kjempet som om de var besatt. De elsker å drepe demoner.

Conn retter oppmerksomheten mot demonene ved porten igjen. Han bryr seg ikke om å sende flere krigere mot edderkoppen. Han stoler på tvillingene. De er riktignok fortets yngste krigere, men de er to av de villeste.

Ronan og Lorcan går mot etterkoppdemonen. Nå som den er nærmere, ser jeg at selv om kroppen har form av en stor edderkopp, har den snute og hale som en hund. Demoner er ofte en blanding av forskjellige dyr. Banba pleide å si at de stjeler skikkelsene til menneskene og dyra våre fordi de ikke har fantasi til å finne på egne kropper.

Ronan, den høyeste av tvillingene, med lange flommende krøller, har to buede kniver. Lorcan, med kort hår og en rekke ringer i ørene, bærer sverd og en liten ljå. De har trening i å slåss med begge hender. Men før de rekker å ta seg av hundeedderkoppen, skyter den hår mot dem. Langs alle de åtte bena har den hår som fungerer som ørsmå piler når de blir slynget ut.

Hårene treffer brødrene, og de stanser og holder seg for ansiktet for å beskytte øynene. De hveser, dels på grunn av smertene, men mest fordi de er frustrert. Fomoriien går framover, bjeffer skadefro, og tvillingene blir presset bakover mens de hogger etter den i blinde.

Jeg kunne tilkalt Conn, men jeg vil ta meg av dette selv. Jeg skal ikke sette mitt eget liv i fare, men jeg kan hjelpe dem og la krigerne konsentrere seg om de større og farligere demonene.

Jeg skynder meg bort til bikubene. Vi pleide å ha dem stående utenfor ringfortet før angrepene begynte, men visse demoner er glad i honning, så vi flyttet dem inn. Biene hviler. Jeg stikker hånden i en bikube og tar ut en håndfull bier mens jeg hvisker magiske ord så de ikke skal stikke meg. Jeg skynder meg bort til Ronan og Lorcan og stiller meg bak dem. Så retter jeg meg opp, strekker fram hånden og hvisker til biene igjen, en kommando denne gangen. De våkner til liv i hånden min.

«Flytt dere!» sier jeg kort. Ronan og Lorcan glaner overrasket på meg, men går til side. Jeg åpner hånden, og biene flyr rett bort til hundeedderkoppen, angriper øynene på den, stikker den så den blir blind. Fomoriien klynker og slår bena mot øynene sine og glemmer alt annet enn de stikkende biene. Ronan og Lorcan går fram og stiller seg på hver sin side av den. Fire blader glimter i lyset fra faklene – og fire hårete ben flyr gjennom mørket.

Demonen faller sammen. Den har mistet synet og halvparten av bena. Ronan tråkker den på hodet, sikter og planter kniven i hjernen. Hundeedderkoppen stivner, klynker en siste gang og dør. Ronan trekker ut kniven og tørker den av på det lange håret sitt. Det naturlig røde håret er tilsølt av en mer mørkerød farge fra demonenes blod. Lorcans hårtuster er også fulle av blod. De vasker seg aldri.

Ronan ser på meg og gliser. «Godt jobbet.» Så løper han og Lorcan bort til Conn og flokken hans, som prøver å drive demonene tilbake fra gjerdet.

Jeg prøver å få et overblikk over situasjonen. Goll har sikret området sitt – demonene trekker seg tilbake. Den villsvinformede Fomoriien er presset tilbake over gjerdet. Den klamrer seg fast til pålene, men de andre demonene stiller ikke opp. Da Ronan og Lorcan går mot den med lynraske knivfinter, setter den i et skjærende skrik og kaster seg bakover, beseiret. Connla – sønnen til Conn – kaster et spyd mot demonen. Han roper triumferende – det må ha vært en innertier. Connla tar opp et spyd til. Sikter. Så senker han det.

De trekker seg tilbake. Vi har klart det.

Før noen rekker å trekke pusten, høres et brøl av raseri og smertelig tap. Det kommer fra bakre del av ringfortet – Amargen, faren til Ninian. Han vogger den døde gutten i armene. Før hadde han fem barn. Ninian var det siste. De andre – og kona hans – ble drept av demoner.

Conn skynder seg over vollen mot Amargen for å trøste ham, i den grad det er mulig. Før Conn når fram, kommer Amargen seg på bena. Han er vill i blikket og løper mot vogna som våre beste krigere brukte når de dro i kamp. Den er blitt stående ubrukt i over et år, helt siden demonangrepene begynte. Conn ser hva Amargen prøver på, så han hopper ned fra vollen og brøler: «Nei!»

Amargen stanser, trekker sverdet og retter det mot Conn. «Jeg dreper enhver som forsøker å stanse meg.»

Trusselen er ingen bløff. Conn vet at han vil måtte slåss mot den gale krigeren for å stanse ham. Han vurderer situasjonen og bestemmer seg for at det er best å la Amargen dra. Han rister på hodet og snur seg bort. Gjør tegn til dem ved porten om at de skal åpne.

Amargen skynder seg å spenne vogna – egentlig en liten kjerre, noe helt annet enn de store, forgylte vognene som heltene i legendene brukte – fast til en hest. Det er den siste hesten vår, en radmager og utmattet parodi på en hest. Han slår hesten bak med flatsiden av sverdet, og den setter av sted i forskrekket galopp. Amargen farer ut gjennom den åpne porten, jager etter demonene og brøler til dem. Jeg hører at de snøfter opprømt idet de stanser og snur seg mot ham.

Porten lukkes. Tause og triste blir noen av folkene på vollen stående og se på Amargen som kjemper mot demonene i åpent lende. De fleste snur ansiktet bort. Et øyeblikk senere – menneskeskrik. En manns skrik. Grusomt, men ikke noe nytt. Jeg ber en stille bønn for Amargen før jeg retter oppmerksomheten mot de sårede og skynder meg opp på vollen for å se hvem som trenger hjelp. Kampen er over. Det er tid for å lege sårene. Tid for magi. Tid for Bec.

